รัฐบาลไทย-ข่าวทำเนียบรัฐบาล-ซาอุฯ ต้องการพยาบาลชาวไทย เพิ่มกว่า 4 ร้อยอัตรา เงินเดือนสูงสุด 1 แสนบาท
วันอาทิตย์ที่ 19 มิถุนายน 2565
ซาอุฯ ต้องการพยาบาลชาวไทย เพิ่มกว่า 4 ร้อยอัตรา เงินเดือนสูงสุด 1 แสนบาท
กระทรวงแรงงาน รับสมัคร ผู้จัดการพยาบาล หัวหน้าพยาบาล พยาบาลผู้ดูแล ประสบการณ์สูง มากกว่า 4 ร้อยอัตรา เงินเดือน 3 หมื่น – 1 แสนบาท ตามตําแหน่งและประสบการณ์การทํางาน ผู้สนใจสมัครได้ระหว่างวันที่ 24 มิถุนายน – 4 กรกฎาคม 2565
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า กระทรวงแรงงาน โดยกรมการจัดหางานเปิดรับสมัครคนหางานเพื่อไปทํางานซาอุดีอาระเบียกับนายจ้างบริษัท KING FAHAD MEDICAL CITY ซึ่งประกอบกิจการบริการทางการแพทย์ จํานวน 400 อัตรา ได้แก่ ผู้จัดการพยาบาล จํานวน 20 อัตรา หัวหน้าพยาบาล จํานวน 30 อัตรา พยาบาลหัวหน้าเวร จํานวน 50 อัตรา พยาบาลผู้ดูแล1 จํานวน 200 อัตรา พยาบาลผู้ดูแล2 จํานวน 100 อัตรา และบริษัท BRIGHT MEDICAL COMPANY ซึ่งประกอบกิจการบริการทางการแพทย์ ตําแหน่งพยาบาล จํานวน 4 อัตรา มีระยะเวลาการจ้าง 2 ปี สามารถต่ออายุได้ โดยนายจ้างจะจ่ายค่าตั๋วโดยสารเครื่องบินเที่ยวไปทํางานครั้งแรก ที่พัก และรถรับส่งระหว่างที่พักและสถานที่ทํางาน ค่ารักษาพยาบาล และค่าประกันสุขภาพ (ตามนโยบายของแต่ละบริษัท) ซึ่งผู้สนใจสามารถสมัครด้วยตนเอง ได้ตั้งแต่วันที่ 24 มิถุนายน – 4 กรกฎาคม 2565
“เมื่อช่วงต้นเดือนที่ผ่านมา นายจ้างซาอุฯ ได้แจ้งความต้องการรับสมัครพยาบาลชาวไทย ครั้งแรก จํานวน 309 อัตรา และรับสมัครเพิ่มครั้งนี้อีก 404 อัตรา เป็นล็อตที่ 2 ซึ่งนอกจากต้องการจํานวนพยาบาลเพิ่มขึ้นแล้ว การรับสมัครในรอบนี้ยังต้องการผู้ประกอบวิชาชีพการพยาบาลในหลายระดับ และพร้อมให้อัตราเงินเดือนสูงขึ้นตามประสบการณ์ ซึ่งถือเป็นข่าวดีของพยาบาล และเป็นการเพิ่มทางเลือก เพิ่มโอกาสการทํางานให้คนไทยที่ไม่ได้จํากัดแค่เพียงภายในประเทศ ตามนโยบายพล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ที่มุ่งมั่นส่งเสริมการมีงานทําให้คนไทยทุกกลุ่ม เพื่อสร้างรายได้ สร้างความมั่นคง ตลอดจนยกระดับคุณภาพชีวิต”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า สําหรับคุณสมบัติของผู้สมัครงานพยาบาล เป็นเพศหญิง อายุ 20 – 60 ปี สามารถสื่อสารภาษาอังกฤษได้ และต้องจบวุฒิการศึกษาระดับปริญญาตรีพยาบาลศาสตร์ขึ้นไป โดยมีอัตราค่าจ้าง ดังนี้
1.ผู้จัดการพยาบาล (Nurse Manager) จํานวน 20 อัตรา ค่าจ้างเดือนละ 8,135 – 11,824 ริยาล หรือประมาณ 74,397 – 108,134 บาท ประสบการณ์ 10 ปีขึ้นไป ปริญญาโทหรือปริญญาเอกพยาบาลศาสตร์ ประสบการณ์ 4 ปีขึ้นไป
2.หัวหน้าพยาบาล (Head Nurse) จํานวน 30 อัตรา ค่าจ้างเดือนละ 6,145 – 8,320 ริยาล หรือประมาณ 56,197 – 76,088 บาท ประสบการณ์ 9 ปีขึ้นไป ปริญญาโท ประสบการณ์ 6 ปีขึ้นไป
3.พยาบาลหัวหน้าเวร (Charge Nurse) จํานวน 50 อัตรา ค่าจ้างเดือนละ 5,155 – 6,978 ริยาล หรือประมาณ 47,144 – 63,815 บาท ประสบการณ์ 7 ปีขึ้นไป ปริญญาโท ประสบการณ์ 4 ปีขึ้นไป
4.พยาบาลผู้ดูแล 1 (Staff Nurse 1) จํานวน 200 อัตรา ค่าจ้างเดือนละ 4,320 – 5,850 ริยาล หรือประมาณ 39,507 – 53,500 บาท ประสบการณ์ 5 ปีขึ้นไป ปริญญาโท ประสบการณ์ 2 ปีขึ้นไป
5.พยาบาลผู้ดูแล 2 (Staff Nurse 2) จํานวน 100 อัตรา ค่าจ้างเดือนละ 3,625 – 4,423 ริยาล หรือประมาณ 33,151 – 40,449 บาท ประสบการณ์ 2 ปีขึ้นไป
6.พยาบาล (Nurse) จํานวน 4 อัตรา ค่าจ้างเดือนละ 4,200 ริยาล หรือประมาณ 38,410 บาท
(อัตราแลกเปลี่ยน ณ วันที่ 8 มิถุนายน 2565 : 1 ริยาล เท่ากับ 9.1453 บาท)
ทั้งนี้ ผู้ที่มีคุณสมบัติเบื้องต้นครบถ้วนและมีความประสงค์จะสมัคร สามารถยื่นใบสมัครได้ด้วยตนเอง ณ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 - 10 หรือกองบริหารแรงงานไทยไปต่างประเทศ ฝ่ายจัดส่งไปทํางานไต้หวันและประเทศอื่นๆ ชั้น 12 อาคารสํานักงานประกันสังคม กรุงเทพมหานครพื้นที่ 3 ถนนมิตรไมตรี แขวงดินแดง เขตดินแดง กรุงเทพมหานคร ระหว่างวันที่ 24 มิถุนายน – 4 กรกฎาคม 2565 ในวันและเวลาราชการ โดยจะประกาศรายชื่อผู้มีสิทธิ ทางเว็บไซต์ doe.go.th/overseas โหลังจากนายจ้างคัดเลือกคนหางานด้วยตนเอง ผ่านการสอบสัมภาษณ์แบบออนไลน์ หากมีข้อสงสัยสามารถสอบถามรายละเอียดเพิ่มเติมได้ที่ สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694